**Høring på Stavanger kommunes reglement for orden og atferd i skolen**

**Avvente ny opplæringslov**

FAU Våland skole vil vise til høring av NOU 23 2019- ny opplæringslov, og oppfordrer kommunen til å vente med å vedta nytt ordensreglement til etter at ny opplæringslov med eventuelle forskrifter er vedtatt.

**Barnekonvensjonen og barnets beste vurdering**

FAU Våland skole mener at sanksjonene slik de framstår nå, ikke ivaretar de sårbare elvene. At skolen f.eks tar kontakt med hjemmet, er ikke alltid det beste for eleven. FAU Våland skole mener en barnets beste vurdering bør ligge til grunn for når en benytter sanksjonene og at dette tydelig må komme fram av ordensreglementet (skolereglene).

**Anmerkninger og bruken av sanksjoner – alternative perspektiv**

FAU Våland skole ser positivt på at *Utvalg for oppvekst og utdanning* spesielt ber om tilbakemeldinger på:

*«Utvalg for oppvekst og utdanning ber høringsrunden gi svar på hva aktørene som besvarer høringen* *mener om anmerkninger og bruken av sanksjoner generelt. Er det alternativer for ordlyden som ville vært bedre eller et annet perspektiv vi burde lagt i grunn? Hvilke tiltak vil hjelpe barna best for å endre eventuell utfordrende atferd?»*

FAU Våland skole vil komme med et alternativt perspektiv på bruken av anmerkninger og sanksjoner. Vi mener at anmerkninger kan være med å forme et negativt bilde av eleven. Et bilde, som tar fokuset vekk fra den enkelte elev sin sjanse til å ta gode valg i framtidige situasjoner og kan hindrer eleven i å utvikle et positivt selvbilde.

Videre mener vi at et alternativ til nåværende sanksjoner på uønsket atferd bør bli møtt med samtaler. Samtalene må ha en form som fremmer god kommunikasjon og samarbeid som gir elevene mot og trygghet til å dele sitt perspektiv på situasjonen. Samtalene bør ha som mål å reflektere over hva god orden og atferd betyr for fellesskapet, samt hva som skal til for at eleven skal kunne mestre fellesskapet og samhandle med andre på en positiv måte.

Dersom eleven bryter normene flere ganger, bør sanksjonene være forståelige konsekvenser som skal ivareta fellesskapet, og ikke fungere som straff. Samtalene bør alltid bære preg av at eleven kan ta gode valg neste gang, og bør åpne for at eleven selv reflekterer over hva konsekvenser uønsket atferd kan ha for fellesskapet.

Samtaler og mulige sanksjoner/konsekvenser av uønskt atferd må også alltid ta utgangspunkt i et positivt perspektiv på elevene - at alle elever ønsker å være del av fellesskapet, og at alle ønsker å mestre sosial samhandling - og at læreren er der for å veilede eleven også i sosial læring.